Lehtikuva/ Heikki Saukkomaa

Vasemmistoliiton Annika Lapintie vaatii, että hyvinvointivaltion alennusmyynti on estettävä.

Vasemmistoliiton eduskuntaryhmän puheenjohtaja Annika Lapintie arvioi, että Suomen hyvin toimiva julkinen terveydenhuolto on monin osin päästetty rapistumaan, ja rahakkaimpia palasia on ulkoistettu ja myyty yksityisille.

– Kauppapuheena on ollut oikeiston ideologinen ja itsekäs toive alhaisemmista veroista, Lapintie toteaa blogissaan maanantaina.

Hän varoittaa Yhdysvaltojen ja EU:n väliseen vapaakauppasopimukseen (TTIP) kaavaillusta investointisuojasta. Hänestä se voi olla Suomen julkisille palveluille kohtalokas.

– Jos sopimus estää kerran yksityistettyjen palveluiden palauttamisen takaisin julkisesti tuotetuiksi, on sellainen sopimus hylättävä, hän kirjoittaa.

– Jos nyt ei olla tarkkana, voivat TTIP-sopimus ja Sote-uudistus avata veroparatiisifirmoille hyvinvointivaltion alennusmyynnin.

ILMOITUS

Attendo jallittaa

Lapintie pitää yksityistämisen hyötyä kyseenalaisena ja muistuttaa siitä, että palveluita on myös palautettu takaisin julkiseen tuotantoon.

– Viimeistään siinä vaiheessa yksityistäminen kääntyy tappioksi, kun voitot valuvat ulkomaisille yrityksille ja veroparatiiseihin, hän sanoo.

– Terveysbisneksessä muun muassa Suomen ja Pohjoismaiden suurin yritys Attendo on jo vuosikausia jallittanut veronmaksajia kirkkaasti 6-0. Tavalliset veronmaksajat ja rehelliset yritykset ovat joutuneet maksamaan veroparatiisifirmojen aiheuttaman verovajeen. Rahat ovat pois yhteisestä hyvinvoinnista.

Kalleuden vuoksi ilman hoitoa

Lapintien mielestä bisnesajattelu istuu huonosti hyvinvointipalveluihin.

– Yksityisen terveydenhuollon maissa kustannukset koko kansantaloudelle ovat kalliit, ja moni apua tarvitseva jää kalliiden maksujen tai vajavaisen vakuutussuojan vuoksi ilman riittävää hoitoa, hän arvioi ja toteaa, että julkisessa terveydenhuollossa palvelut ovat tasavertaisesti kaikkien saatavilla.

– Rahan sijaan toimintaa ohjaa inhimillisyys, hoitohenkilökunnan ammattitaito ja ammattiylpeys. Julkisten palveluiden väitetty tehottomuus on juuri sitä korvaamattoman tärkeää ja aitoa aikaa ihmisille, jota ei voi rahassa mitata.

Hän toteaa terveysalan yritysten lisäksi myös sosiaalialan yritysten vaanivan voittoja.

– Vanhuspalvelut ja lasten päivähoito ovat monissa kunnissa olleet kaupan.